Emîne Şenyaşara ke mêrde û di lajê ci hetê merdimanê Wekîlê AKPyî Îbrahîm Halîl Yildizî ra kişîyayî lajê xo Ferît Şenyaşarî reyde 317 rojî yo nobeta edaletî gêna. Seba ke nêweş a Emîne Şenyaşar keyeyê xo de nobete gêna la Ferît Şenyaşar verê Edlîyeya Riha de nobete de yo.
Ferît Şenyaşarî da zanayene ke vewre ra rayîrî asayî nêbîyî la o reyna zî kewto rayîr. Ferît Şenyaşarî vat: ''Key heq bêro caardene ma do şorê keyeyê xo.''
Polîsî dima ameyî warê nobete û nuşteyê ''Roja 317.'' o ke dêsê vewrînî ser o nusîyabi esterit.
Keyeyê Şenyaşarî hesabê xo yê medyaya dîjîtale ser o no mesaj da: ''Raştîyî binê vewre de yê. Key vewre bihelîya heq do bêro caardene.''
